SKRIFTLIG FORESPØRGSEL E-3160/02

af Rosa Miguélez Ramos (PSE) til Kommissionen

(5. november 2002)

Om: Uretmæssig handelspraksis foretaget af græske havbrug

I sit svar på min forespørgsel E-2485/02(1) afgav kommissæren med ansvar for fiskeri en tvivlsom forklaring, som jeg vil bede ham uddybe.

For det første har priserne på brasen og guldbars ikke rettet sig op i 2002, idet man ikke kan sammenligne priserne i sommermånederne (når der er større efterspørgsel og mindre udbud hos de græske virksomheder, som sælger med tab) med priserne i oktober/november, som altid er lavere. Til trods for disse sæsonbestemte udsving har der således siden 1999 været en tendens til faldende priser.

Er Kommissionen klar over, at producenterne af guldbrasen tilbyder mellemhandlerne fra Mercamadrid guldbrasen til 2,10 EUR kiloet (for 3-400 gram) og til 2,90 EUR kiloet (for stykker på 400-600 gram), og at disse priser ligger langt under de produktionsomkostninger, som i oktober 2001 i Edinburgh af komiteen for havbrug i Middelhavet (MEDACQUA) og den europæiske sammenslutning af havbrug (FEAP) blev fastsat til at ligge på mellem 4,34 og 4,84 EUR? Finder Kommissionen ikke, at de græske virksomheders praksis med at sælge med tab har til formål at eliminere konkurrenter i andre lande og at befæste deres egen dominerende stilling på det europæiske marked? Hvordan vil Kommissionen ellers forklare, at der på et indre marked som det i EU i så langt et tidsrum kan sælges enorme mængder fisk til priser, som ligger under 50 % af produktionsomkostningerne?

Desuden udtaler kommissær Fischler i det nævnte svar: Kommissionen har ikke modtaget formelle klager over uretmæssig handelspraksis fra de græske producenters side. Rent faktisk har producentsammenslutningerne i Frankrig, Italien, Catalonien og Andalusien skriftligt klaget til den daværende generaldirektør for fiskeri, Steffen Smidt, og senere til kommissæren for fiskeri selv.

Hvad er grunden til, at Kommissionen ikke har reageret på disse klager? Eller hvorfor har den ikke selv taget et initiativ? Er Generaldirektoratet for Konkurrence blevet orienteret om denne sag? Er Kommissionen sig ikke bevidst, at dens passivitet vil bevirke, at en lang række virksomheder må lukke på grund af et begrænset oligopol, som er hjemmehørende i Grækenland, og som allerede har udkonkurreret de små græske virksomheder?

Hvorfor tøver Kommissionen med at gribe ind over for denne uretmæssige handelspraksis, som strider mod konkurrencereglerne, og som har til formål på denne måde at slå konkurrenterne i andre lande ud?

(1) EFT C 52 E af 6.3.2003, s. 178.

Svar afgivet på Kommissionens vegne af Franz Fischler

(5. december 2002)

Kommissionen følger fortsat udviklingen i markedspriserne for brasen og guldbars. Kommissionen har modtaget nogle breve fra forskellig side, hvori der klages over lave priser, men ingen af brevene indeholder mere end nogle vage beskyldninger om bedrageri mod de græske producenter, og de indeholder heller ingen alvorlige oplysninger om overtrædelse af den gældende EU-ret. At visse producenter udbyder fisk til en meget lav pris, er ikke nødvendigvis ensbetydende med bedrageri eller forsøg på at udnytte en dominerende stilling. Lave salgspriser er kun problematiske i henhold til EU's konkurrencelovgivning, hvis de tilbydes af en dominerende virksomhed (eller en gruppe virksomheder, som til sammen er dominerende), og hvis der er tale om dumpingpriser (dvs. priser under dens/deres egne udgifter, ikke under konkurrenternes gennemsnitlige udgifter) eller diskriminerende priser. Det ærede medlems oplysninger tyder ikke på, at de græske virksomheder er dominerende, og at de, hvis det var tilfældet, fører en prispolitik, der er i strid med artikel 82 i EF-traktaten, som forbyder misbrug af en dominerende stilling. Hvis det ærede medlem har yderligere oplysninger herom, er Kommissionens konkurrenceafdeling selvfølgelig parat til at undersøge dem.

Kommissionen er selvfølgelig klar over, at der kan forekomme priser på et så lavt niveau, som det ærede medlem påviser er tilfældet i Mercamadrid. Kommissionen benytter sig imidlertid kun af officielle statistikker (FAO Globefish) og ifølge dem steg de gennemsnitlige EU-priser for brasen og guldbars atter i december 2001, og de har siden da hver eneste måned ligget over produktionsudgifterne med undtagelse af priserne for guldbars i en kort periode fra januar til marts 2002.

Tendensen til faldende priser for brasen og guldbars i de seneste tre år kan skyldes, at industrien er ved at nærme sig et mætningspunkt, eller at der er en strukturel overproduktion af disse fisk. Sidstnævnte hypotese blev afvist af alle medlemsstaternes repræsentanter på specialmødet den 16. maj 2002. For at få skabt klarhed over dette aspekt vil der i november 2002 blive afholdt et nyt specialmøde i Bruxelles med deltagelse af repræsentanter for medlemsstaterne og producenterne. Herudover vil Kommissionen i de kommende måneder finansiere en undersøgelse af markedet for brasen og guldbars.

Kommissionen vil holde det ærede medlem underrettet om udviklingen på dette område.